Konkreetselt Teie küsimusele vastamiseks tuleks kindlasti täpsustada, milline on elamu üldine küttesüsteem, kelle vahel on sõlmitud leping, et Teil tuleks juhul, kui Teie korteris on elektriküte, tasuda 20% küttekuludest, ning milline seos on  alumise korteri gaasiarvetel Teie korteri kütmisega. Oluline on ka küsimus, kas küttesüsteemi muutmine toimub (toimus) seaduslikult.  Üldiste põhimõtete kohaselt peab korteriomanik enda korterit kasutades arvestama ka elamu ülejäänud korterite omanike huvidega ning ei tohi neile kahju tekitada. Kuna korterelamu on üks tervik, siis mõjutab ühe korteri mittekütmine paraku ka selle korteri naaberkortereid- soojus liigub läbi seinte, lagede ja põrandate soojemast korterist külmemasse, mistõttu soojemate  korterite omanikud peavad kaudselt kandma ka kulusid külmemate korterite (tavaliselt elamu üldisest küttesüsteemist lahtiühendatud korterite, milles ei elata) kütmiseks. Nagu eespool öeldud, peab korteri omanik, hoolimata, kas ta korteris elab või mitte, arvestama ka naabritega ja ei tohi neile tekitada põhjendamatult kahju. Kui seda ikkagi tehakse, on ülejäänud omanikel õigus kahju tekitajalt (ehk siis korteromanikult, kes oma korterit ei küta), suurenenud küttekulud sisse nõuda, tehes seda kas ise, või  volitades seda tegema näiteks ühistut. Üldiselt on selliste nõuete aegumistähtaeg kolm aastat.  Kuna kortermaja küttesüsteemi muutmine eeldab korterite omanike nõusolekut, on mõistlik sellised küsimused reguleerida kaasomanike vahelise vastava lepinguga, kus on kirjas üldise küttekulu kandmise proportsioonid, minimaalne temperatuur, mille üldisest küttesüsteemist lahkunud korteriomanik peab oma korteris tagama, ning ka võimalikud sanktsioonid, kui ta seda ei tee.  Teie küsimusest võib paraku aru saada, et  Te ei ole oma korterit viimastel aastatel kütnud, mistõttu on tõenäoline, et ülejäänud korterite omanikel võib olla Teie vastu nõue. Kompromissina saaks sellisel juhul Teile välja pakkuda võimalust rääkida läbi Teilt nõutava summa suuruse osas.    Edu soovides  Agu Rillo  SG Õigusbüroo